Sakekamer besorg oor beurtkragArgieffoto Die implementering van fase 4-beurtkrag deur Eskom, om druk op die nasionale netwerk te verlig, sal sakevertroue ondermyn, het die Kaapse Kamer van Koophandel en Nywerheid, Maandag gesê. Eskom het gesê hy pas fase 4-beurtkrag toe wat 4 000 MW vereis ná fase 2-beurtkrag Sondag toegepas is. Die kragvoorsiener het onverwags ses bykomende kragopwekkers verloor en moes ŉ aanpassing maak in die beurtkragfases. “Fase 4-beurtkrag is baie ernstig en dit sal handel en nywerheid beïnvloed,” het Janine Myburgh, president van die sakekamer, gesê. “Dit sal ook die werk van ander werkers benadeel, veral diegene in swaar nywerheid en daardie werkers, wat nou die kans staan om hul werk te verloor, moet hul stemme dik maak.” Myburgh het gesê die krisis kan daartoe lei dat buitelandse beleggers eerder ander beleggingsgeleenthede gaan soek. “Hoe is dit moontlik dat ses eenhede gelyktydig onklaar kan raak? Is dit te veel van ŉ toeval en moet ons vra of hierdie weer sabotasie is?” wou sy weet, met verwysing na ŉ vorige periode van beurtkrag wat vermoedelik veroorsaak is toe werkers steenkoolaflewering verhoed het. Die sakekamer het gesê die jongste beurtkrag kom te midde van die toeristeseisoen en dit is ŉ noodsaaklike tyd vir landbou – twee van die land se belangrikste bedrywe. “Dit beteken ook dat nog meer ondernemings en huiseienaars die besluit sal maak om so ver as moontlik onafhanklik te wees van Eskom en sy personeellede.” Maandag is die tweede agtereenvolgende dag waar beurtkrag toegepas moet word sedert 9 Desember 2018. Eskom het onlangs ŉ jaarlikse elektrisiteitsverhoging van die Nasionale Energiereguleerder van Suid-Afrika (Nersa) versoek, drie keer die koers van verbruikersinflasie oor die volgende drie jaar. Die kragvoorsiener het gewaarsku beurtkrag kan tot April voortduur. Die Demokratiese Alliansie het ŉ parlementêre debat oor die elektrisiteitskrisis versoek en gesê dit is belangrik dat dit voor Donderdag plaasvind wanneer Ramaphosa vrae sal beantwoord oor sy staatsrede verlede week. Die kredietgraderingsagentskap Moody’s het intussen gesê Ramaphosa se aankondiging, dat Eskom in drie entiteite verdeel sal word, sal tot beter deursigtigheid lei wat die bestuur van die kragvoorsiener betref, maar sal nie finansiële probleme oplos nie. Die drie bedryfsmaatskappye sluit kragopwekking, kragvoorsiening en verspreiding in.